KIRJALLINEN KYSYMYS E-3344/02 esittäjä(t): Erik Meijer (GUE/NGL) komissiolle. Hunajan syömisestä johtuvan vauvabotulismin riskistä tiedottavan pakollisen varoituksen viivästyminen.



Virallinen lehti nro 268 E , 07/11/2003 s. 0031 - 0033



KIRJALLINEN KYSYMYS E-3344/02 esittäjä(t): Erik Meijer (GUE/NGL) komissiolle (26. marraskuuta 2002) Aihe: Hunajan syömisestä johtuvan vauvabotulismin riskistä tiedottavan pakollisen varoituksen viivästyminen 1. Onko komissio tietoinen siitä, että alle vuoden ikäiset lapset, joilla suoliston sisäpinta ei vielä ole kyllin kehittynyt, voivat hunajan syömisen seurauksena saada botulismia aiheuttavan bakteeritartunnan ja että tämä vauvabotulismi voi johtaa lihasten toiminnan heikkenemiseen ja lamaantumiseen ja jopa kuolemaan? 2. Onko komissio tietoinen myös siitä, että Alankomaissa kolmas tapaus, jossa todettiin yhteys vauvan kuoleman ja hunajan syömisen välillä, johti keväällä 2002 siihen, että Alankomaiden tuotevalvontavirasto (Nederlandse Keuringsdienst van Waren) lupasi ottaa käyttöön velvoitteen varoittaa hunajapurkkien merkinnöissä, että hunajan syöttäminen alle yksivuotiaalle vaarantaa lapsen terveyden? 3. Voiko komissio vahvistaa Alankomaiden tiedotusvälineissä esiintyneet tiedot siitä, että pakollisen varoituksen käyttöönotto on viivästynyt, koska sen ehdoksi on asetettu komission hyväksyntä, ja että kyseistä hyväksyntää ei sitä paitsi ole odotettavissa lähiaikoina? 4. Mikä estää jäsenvaltioita toteuttamasta itsenäisesti, EU-tason toimia ennakoiden, toimenpiteitä heti todetun riskin jälkeen ihmishenkien suojelemiseksi? 5. Miten voidaan nopeuttaa sitä EU-tason menettelyä, joka koskee sellaisen velvollisuuden määräämistä, että elintarvikkeet on varustettava varoituksella niiden käyttöön liittyvistä riskeistä? 6. Mihin toimiin komissio aikoo ryhtyä tämän tapauksen johdosta ja milloin se ryhtyy niihin? Milloin voidaan lopulta ottaa käyttöön velvoite varoittaa syöttämästä vauvoille hunajaa? David Byrnen komission puolesta antama vastaus (14. tammikuuta 2003) 1. Komissio on tietoinen parlamentin jäsenen kuvailemasta hunajan syömiseen liittyvästä botulismiriskistä. Komissio esitti kansanterveyttä koskevia eläinlääkintätoimenpiteitä käsittelevälle tiedekomitealle kesäkuussa 2001 kysymyksen kyseisestä riskistä. Komitea antoi 19.20. kesäkuuta 2002 lausunnon, jossa vahvistettiin, että pienillä lapsilla esiintyvä botulismi on ainoa hunajan syömisestä johtuva biologinen riski. Komitea totesi kuitenkin, että - ei ole tiedossa, mitä kautta bakteerit joutuvat hunajaan - ympäristötekijöiden (mullan, pölyn) uskotaan olevan olennaisia imeväisikäisten tartuntojen lähteitä - imeväisbotulismin vaara on Euroopassa yleensä erittäin pieni - bakteereja on vain pienessä osassa hunajaa ja niiden määrä on pieni. Komitea ei pitänyt mikrobiologisten testien vaatimista tai mikrobiologisten kriteerien asettamista tehokkaina keinoina valvoa imeväisbotulismia, koska taudin esiintyminen on satunnaista ja hunajassa olevien bakteerien määrä on vähäinen. Komitea suositteli, että hunajan syönnin aiheuttamista imeväisbotulismin riskeistä olisi tiedotettava tehokkaasti ja kohdennetusti (tuoteselosteissa, pakkausmerkinnöissä tai terveydenhuollon ammattilaisille annettavan neuvonnan avulla). 2. Komissio ei ole vielä saanut tuloksia parlamentin jäsenen mainitsemasta epidemiologisesta tutkimuksesta, jonka Alankomaiden viranomaiset ovat tehneet. Ensimmäinen imeväisbotulismitapaus havaittiin Euroopassa vuonna 1978, ja sen jälkeen kirjattuja tapauksia on komission saamien tietojen mukaan ollut 49. Niistä 30:een liittyy hunajan syöminen, mutta vain kahdeksassa tapauksessa on varmistunut, että hunajassa on ollut samantyyppisiä bakteereja kuin tartunnan saaneista lapsista eristetyt. 3., 4., 5. ja 6. Jäsenvaltioille annetaan EU:n nykyisessä lainsäädännössä mahdollisuus antaa yhteisön säännösten puuttuessa säännöksiä, jotka koskevat muiden kuin direktiivin 2000/13/EY(1) 3 artiklassa vaadittujen erityistietojen pakollista merkitsemistä. Jos Alankomaiden kansalliset viranomaiset aikovat säätää hunajan aiheuttamaa imeväisbotulismin riskiä koskevasta erityismerkinnästä, on käynnistettävä direktiivin 2000/13/EY 19 artiklan mukainen menettely. Alankomaiden on silloin ilmoitettava suunnitelluista toimenpiteistä komissiolle sekä perusteltava ne, jotta komissio voi kuulla muita jäsenvaltioita. Hunajan aiheuttamasta imeväisbotulismista käytiin alustava keskustelu jo kesäkuussa 2002 elintarvikeketjua ja eläinten terveyttä käsittelevässä pysyvässä komiteassa (SCFCAH). Alankomaiden viranomaiset osallistuivat keskusteluun ja keskittivät huomion imeväisbotulismiin. Ne eivät tähän mennessä ole kuitenkaan ilmoittaneet ehdotuksesta merkintää koskevaksi toimenpiteeksi. Komission saamien epävirallisten tietojen perusteella Alankomaiden viranomaiset aikovat toistaiseksi torjua imeväisbotulismin riskiä tehostamalla kuluttajiin ja terveydenhuollon ammattilaisiin kohdistettavaa tiedottamista. Komiteassa on tarkoitus jatkaa keskustelua ja ottaa huomioon tiedekomitean lausunto, joka ei ollut vielä käytettävissä kesäkuussa pidetyssä kokouksessa. Komissio ottaa huomioon SCFCAH:n näkökannan sekä seuraa asiassa tapahtuvaa kehitystä tiiviisti muistaen velvollisuutensa ja sitoumuksensa korkeatasoisen kuluttajansuojan takaamiseksi. (1) Euroopan parlamentin ja neuvoston direktiivi 2000/13/EY, annettu 20 päivänä maaliskuuta 2000, myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä, EYVL L 109, 6.5.2000.